钦定古今图书集成/明伦汇编/家范典/第108卷 > 明徐三重明善全编 > 《为王司马祭妻父文》张九龄
## 钦定古今图书集成/明伦汇编/家范典/第108卷 > 明徐三重明善全编 > 《为王司马祭妻父文》张九龄

维年月朔日，某乙谨遣少牢清酌之奠，敬祭故某公
府君之灵。惟公联华公侯，振景天朝。昔也时来，则地
分茅土；今也福过，则海变桑田。岂唯魑魅之忧，方为
蝼蚁之患。呜呼哀哉！始更荣盛，早睦嘉姻。谬入郄公
之选，当荷戴侯之遇。情契阔而弥积，义流离而益固。
公之谪官某，又犯时永矣。去国，贲然来思。虽穷途之
至此，幸邻境之在兹。所忌者法，岂忘于私。闻柝声而
密迩，畏简书而间之。然犹风烟可冀，翰墨无辍。心已
运于虚舟，迹尚濡于涸辙。骤寒暑之徂谢，纷吉凶之
回穴。京兆之使忽追，广陵之音遽绝。呜呼哀哉！平生
多感，自伤千里之心；已矣长辞，徒发九原之叹。计畴
昔之光宠，痛沦亡于旅窜。尝许恤人之孤，况霑爱子
之半。谨因遣奠，敢昭明灵。心不可倦，德以为馨。匪羞
是荐，惟魂是听。遣行人于信宿，空泫目于郊坰。呜呼
哀哉！尚飨。

鸳鸿翱翔。高行端简，秉心直方。在天宝中，族大且光。
一门六姻，鸣玉琅琅。作宰蓝田，政耸民康。栖迟半刺，
亦振芬芳。才盛位卑，屈声昭彰。遂登侯牧，答时之望。
雨泄云蒸，虬螭腾骧。〈阙〉路方骋，羽鳞摧伤。呜呼！昔公
典郡，归江之涘。小子旋蜀，道途舍此，扁舟旋泊。弱植
残鄙。公辱车马，晤言则喜。与能奖善，感慨知己。意敌
周亲，礼成半子。迫切宁觐，不遑留止。爰方浃旬，遽征
千里。萦纡岩嶂，浩荡云水。惠爱𦆑绵，𥳑书填委。食贫
多故，淹历周祀。远侍板舆，敬符深旨。呜呼哀哉！岁暮
胊䏰，积雪皑皑。旅馆萧条，凶讣亦来。望风一号，使人
甚哀。心肠结塞，弥旬不开。公尝好古，服膺儒艺。擅美
素琴，腾芳草隶。洎拜灵座，清尘四蔽。札蠹徽销，空知
洒涕。呜呼！公用中孚，纳人于诚。人负长者，薄尘颂声。
道孤无邻，怨抑不平。逝景潜晦，崇山忽倾。孀稚冤号，
自硖徂荆。霜降露濡，毒渍中情。今则虔恭，归厝先茔。
灵有安宅，道无弛程。泬寥之晨，万象凄清，野旷鸿断，
天色光明。煌煌素车翩翩，铭旌出祖荒逵惋恸交并，
闻诸格言，黍稷非馨。意有所钦，生刍岂轻？湛彼樽罍，
冀降明灵，傥精爽之如在，庶哀词之是听。